LAX-flugvöllurinn er alþjóðaflugvöllurinn í Los Angeles . Sautján börn og níu fullorðnir þurftu á aðstoð viðbragðsaðila að halda eftir að flugvélaeldsneyti var sleppt úr farþegaflugvél á leið til LAX-flugvallarins í Los Angeles . Eldsneytið lenti á skólalóð þar sem hópur nemenda og kennara var úti við . Bandarískir fjölmiðlar greina frá en í frétt AP segir að svo virðist sem eldsneytinu hafi verið sleppt úr farþegaflugvél sem þurfti að snúa við og lenda aftur á LAX-flugvellinum skömmu eftir brottför . Eldsneytið lenti á grunnskólalóð í Cudahy , úthverfi Los Angeles , með þeim afleiðingum að 26 hlutu minniháttar meiðsli . 70 sjúkraflutningamenn og slökkviliðsmenn voru sendir á staðinn en samkvæmt upplýsingum frá slökkviliðinu í Los Angeles þurfti ekki að flytja neinn á sjúkrahús .